Lesandi Trölla.is bað um að birt yrði hugleiðing hans um safnanir á Siglufirði í nóvember og desember . Trölli.is býður lesendum sínum að senda inn frétt , greinar , hugleiðingar eða spurningu sem við leitum svara við . “ Mörgum er farið að blöskra hið sífellda ónæði af sölufólki hér í bæ þótt fullur skilningur sé á því að stundum þurfi að afla fjár til ýmissa hluta . Það er hins vegar eins og þau sem að þessu standa haldi að einungis tveir mánuðir séu í árinu , nóvember og desember , og að þess vegna þurfi að hrúga öllu á þá . Hjálparstarf kirkjunnar byrjaði í lok október og Neyðarkallinn fór af stað nokkrum mínútum á eftir , í orðsins fyllstu merkingu . Heyrnleysingjafélagið var um það leyti , fyrir eða eftir , að selja happadrættismiða , og einnig Skíðafélag Siglufjarðar Skíðaborg sem og Tennis - og badmintonsamband Íslands , kleinur voru á boðstólum hjá einhverjum öðrum , KF var með eldhús - og salernispappír , TBS með lakkrís , blakfélagið með karamellur , 5. flokkur drengja í KF / Dalvík með túlípana og nú eru ungmenni á vegum Björgunarsveitarinnar Stráka að selja batterí , eldvarnarteppi og reykskynjara . Svo verða örugglega einhver samtök með jólakort á næstunni . Þá er ónefnd öll önnur sölustarfsemi sem fer fram á Facebook og víðar , bingó og fleira . Þetta eru þeir mánuðir sem fólk á erfiðast með að gefa því jólin eru framundan og nóg með peninginn að gera í annað í því stússi öllu . Hvað skyldi valda þessu ? Hér með eru forráðamenn hvattir til að endurskoða þetta fyrir næsta haust , svo að hægt sé að dreifa þessu yfir lengra tímabil . Það myndi gleðja bæjarbúa fremur en hitt . Auðveldast væri að forráðamenn hinna ýmsu félagasamtaka boðuðu til fundar og ræddu þetta sín á milli og ákveddu í framhaldinu hver yrði hvenær og hvar , eftir því sem hægt væri . Þetta alla vega gengur ekki óbreytt , veldur bara óþarfa leiðindum og pirringi . Gerum betur . ”